དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་སྟོན་པ་དྲང་སྲོང་རིག་པའི་ཡེ་ཤེས་ལགས།།དམར་ཁྲིད་ལག་ལེན་མན་ངག་རྒྱུད་འདི་ཡི།།ཁོང་ནད་གསོ་བའི་སྐབས་ལ་ཇི་ལྟར་བསླབ།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པས།།སྟོན་པས་གསུངས་པ།།ཀྱེ་དྲང་སྲོང་ཆེན་པོ་ཉོན་ཅིག།ཁོང་ནད་གཅོང་ལ་རྣམ་པ་གཉིས་ཡིན་ཏེ།།སྡེ་བཞི་གཅོང་གི་རྩ་བ་མ་ཞུ་དང་།།འབྲས་བུ་གཅོང་ནད་གསར་རྙིང་རྣམ་གཉིས་སོ།།མ་ཞུ་གཅོང་གི་རྒྱུ་ལ་སྤྱི་དོན་དྲུག།རྒྱུ་དང་རྐྱེན་དང་གྱུར་ཚུལ་བསྟན་པ་དང་།།དབྱེ་བ་རྟགས་དང་དེ་ཡི་བཅོས་ཐབས་སོ།།རྒྱུ་ནི་བད་ཀན་ལྕི་ཞིང་བསིལ་བ་ལ།།དེ་རྐྱེན་རྟེན་དང་མ་གོམས་མི་འཕྲོད་དང་།།ངོ་བོ་མི་འཇུ་བ་ཡི་རྐྱེན་བཞི་ཡོད།།དང་པོ་རྟེན་ནི་གྲང་རླུང་ཅན་གྱི་མི།།ཟུངས་ངན་སྦེག་དང་ཁ་ཟས་སྐྱ་བ་ཟ།།དལ་བར་འདུག་དང་མྱ་ངན་སེམས་ལས་དུབ།།རྒས་དང་ཟས་ཀྱིས་མནར་ཤུལ་འཇུ་མི་ནུས།།མ་གོམས་ནམ་ཕྱེད་ཁ་ཟས་མ་མྱོང་ཟ།།མི་འཕྲོད་དཀར་སྐྱུར་སྔོ་ངད་འོ་མ་ཉ།།སྔ་མ་མ་ཞུ་ཕྱི་མ་ཟོས་པ་དང་།།འདྲེས་པར་ཟོས་པས་མི་འཕྲོད་འཇུ་མི་འགྱུར།།ཟས་ཀྱི་ངོ་བོ་འབྲུ་གསར་བསེར་ཅན་རུལ།།ཤ་རིད་ཚིལ་བུ་འོ་རློན་རྗེན་པ་དང་།།མ་ཚོས་འཚིག་དང་ཁེང་པོ་ཆུ་བསྲེས་རྣམས།།དུས་མེད་ཟས་ཚོད་མ་ཟིན་འཇུ་བ་དཀའ།།གྱུར་ཚུལ་རྒྱུ་དང་རྐྱེན་དུ་ལྡན་པ་ཡིས།།བད་མཁྲིས་རླུང་གིས་འཇུ་བའི་མཐུ་ཉམས་ཏེ།།མྱགས་བྱེད་བད་ཀན་དག་གིས་མྱག་མ་ནུས།།འཇུ་བར་བྱེད་པའི་མཁྲིས་པས་འཇུ་མ་ནུས།།མེ་མཉམ་རླུང་གིས་དངས་སྙིགས་འབྱེད་མ་ནུས།།དེ་ལས་མ་ཞུ་ཞེས་སུ་བརྗོད་པ་ཡིན།།མ་ཞུའི་དབང་གིས་ཕོ་བའི་བད་ཀན་འཕེལ།།བེ་སྣབས་དེ་ཡིས་རླུང་རྒྱུའི་རྩ་སྦུབས་བཀག།ལྷེན་དང་ལྕགས་དྲེག་མེ་དྲོད་ཉམས་ལ་སོགས།།གཅོང་ནད་མ་ལུས་སྐྱེད་པར་བྱེད་པ་ཡིན།།དར་ལ་བབ་ཅིང་སྟོབས་ལྡན་མེ་དྲོད་ཆེ།།ལུས་ངག་བྲེལ་ཞིང་སྣུམ་བག་རྒྱུན་དུ་ཟ།།མི་འཕྲོད་ཟས་ལ་གོམས་སམ་བྲིད་ནས་སློབ།།དེ་ལ་དུས་ཀུན་མ་ཞུ་འབྱུང་མི་འགྱུར།།དབྱེ་བ་རྫས་དང་ངོ་བོ་རིགས་གྲོགས་དུས།།རྫས་ཀྱིས་དབྱེ་ན་གྱོང་རླན་སྣུམ་དང་གསུམ།།གྱོང་ནི་རྩམ་པ་སྔོ་ངད་ཤ་རིད་དོ།།རླན་ནི་ཆང་ཆུ་འོ་མ་ཞོ་དར་ཇ།།སྣུམ་ནི་རྩི་མར་འབྲུ་མར་ཚིལ་ཞག་རྐང་།།རླན་སྣུམ་མ་ཞུ་ཕལ་ཆེར་ཉེས་པ་ཆེ།།ངོ་བོས་དབྱེ་ན་སྙིགས་མ་དངས་མ་གཉིས།།དེ་ལ་སྙིགས་མ་མ་ཞུ་ཞེས་བྱ་བ།།ཁ་ཟས་མ་ཞུ་རང་སར་ཕོ་ལོང་ལས།།བད་ཀན་བེ་སྣབས་འཕེལ་བས་གཏུམས་ནས་གནས།།རྙིངས་ནས་སྙིགས་མ་འདྲིལ་བའི་ཟས་སྐྲན་འགྱུར།།མེ་མཉམ་རླུང་གིས་དངས་སྙིགས་མ་ཕྱེད་པའི།།སྙིགས་མ་དངས་མའི་རྩ་མིག་ཤོར་བ་ཡིས།།མདངས་སྒྱུར་མཁྲིས་པས་ཟུངས་ཁྲག་མ་སྨིན་ཏེ།།ཡུན་རིང་མཆིན་གནས་དངས་མ་མ་ཞུ་ཡིན།།རྙིངས་ནས་དངས་མ་འདྲིལ་ཟགས་བྱེར་འགྱིངས་བཞི།།འདྲིལ་བས་སྐྲན་རྣམས་སྐྱེད་པར་བྱེད་པ་སྟེ།།ཟགས་པས་སྐྱ་རྦབ་དམུ་ཆུ་སྐྱེད་པར་བྱེད།།བྱེར་བས་དུག་མཛེ་མེ་དབལ་འོར་དུ་ལྷུང་།།འབྲས་དང་སུར་ཡ་དྲེག་དང་གྲུམ་བུ་དང་།།མིག་སེར་རྩ་སྐྲན་རྐང་བམ་དུ་མར་འགྱུར།།འགྱིངས་པས་སྨུག་པོ་རྒྱས་གབ་མཆེར་པའི་ནད།།ནད་རྣམས་ཕལ་ཆེར་དངས་མ་མ་ཞུས་སྐྱེད།།རིགས་ཀྱིས་དབྱེ་ན་བེ་སྣབས་བསུད་ནད་དང་།།མ་ཞུ་ཤིང་འདྲ་དུག་འདྲ་རྣམ་པ་བཞི།།གྲོགས་ཀྱིས་དབྱེ་ན་རླུང་མཁྲིས་བད་ཀན་གསུམ།།དུས་ཀྱིས་དབྱེ་ན་གསར་རྙིང་གཉིས་སུ་འགྱུར།།ངོས་འཛིན་རྟགས་ལ་སྤྱི་དང་བྱེ་བྲག་གཉིས།།སྤྱི་རྟགས་དྲི་མ་འགག་གམ་དུས་མིན་འབྱུང་།།འོག་རླུང་འགྱུ་དཀའ་འཁྱིལ་ཞིང་ཁོང་པ་སྦོ།།སྐབས་སུ་འགྱིངས་རྗེས་བུངས་ཆེར་འཁྲུ་བར་འགྱུར།།དངས་སྙིགས་འདྲེས་པས་བཤང་གཅི་ཞག་ཅན་འཁྲུ།།ཁོང་སྙོམ་ལུས་ལྕི་ཡི་ག་ལྡོག་པར་བྱེད།།ཟོས་དུས་ན་ཞིང་སྒྲེག་ལ་མགོ་བོ་ན།།བྱེ་བྲག་རྟགས་ལ་སྙིགས་མ་མ་ཞུ་ན།།ཁ་མངལ་ཕོ་བ་འཚིང་ལ་སྒྲེག་ཅིང་སྐྱུག།གང་མ་ཞུ་བའི་ཟས་དེ་ཁྱད་པར་གནོད།།གོམས་པར་ཟོས་སམ་རྙིངས་ནས་དེ་ལྟར་མིན།།མིག་དང་གདོང་པ་རྐང་བོལ་གཡོ་བར་བྱེད།།དངས་མ་མ་ཞུ་ཁོང་སྙོམ་ཡི་ག་འགག།སྒྲེག་མང་ཤ་སྐམ་སྙིང་ག་རྩིབ་ལོགས་ན།།མ་ཞུ་བེ་སྣབས་བད་ཀན་འཕེལ་བ་ཡིས།།སྟེང་འོག་མེ་མཉམ་རླུང་རྒྱུའི་ལམ་བཀག་པས།།ཁོང་སྦོ་ཐེར་ཟུག་ན་ལ་འོག་རླུང་སྡོམ།།སྒྲེག་པ་མི་ཐོན་མ་ཞུ་ཀུན་གྱི་རྒྱུ།།མ་ཞུ་བསུད་ནད་ཅེས་བྱ་བེ་སྣབས་དེས།།ཐུར་སེལ་ལམ་བཀག་གྱེན་དུ་ལོག་པ་ཡིས།།དབུགས་ངན་སྲི་ཞིང་དྲི་མ་སྐམ་པ་དང་།།བྲང་ཚ་ཆུ་ཚན་འོང་ཞིང་སྒྲེག་པ་བསུད།།མཆིན་དྲི་ན་ཞིང་མཇུག་ཏུ་སྨུག་པོར་འགྱུར།།མ་ཞུ་ཤིང་འདྲ་ཞེས་བྱ་བེ་སྣབས་དེས།།སྟེང་འོག་རྒྱུ་བ་རླུང་གི་ལམ་བཀག་པས།།མེ་མཉམ་མཆིན་མཆེར་རྩིབས་ལོགས་རྩ་ནང་ཞུགས།།དགྱེ་དགུ་མི་ཤེས་ནང་དུ་ཤིང་བཅུག་འདྲ།།གར་ཞུགས་གཟེར་ཞིང་གླང་ཐབས་འབྱུང་བ་ཡིན།།དུག་འདྲ་དངས་མ་མ་ཞུ་རྩ་མིག་བྱེར།།རྩ་ནང་ཀུན་ཏུ་དངས་མ་ཆགས་ཤིང་ཞེན།།དུག་ནད་ལྟ་བུར་ཤ་ལུས་སྔོ་ཞིང་སྐམ།།ཤེད་ཆུང་ཟོས་རྗེས་མི་བདེ་དང་ག་ཞན།།ཚ་ཆེས་གྲང་ཆེས་གཉིས་ཀ་མི་བཟོད་ན།།མ་ཞུའི་རྣམ་པ་གང་ཡང་རླུང་ལྡན་ཚེ།།ཁོང་སྦོ་འདར་དང་མགོ་འཁོར་ཡན་ལག་རེངས།།མཁྲིས་ལྡན་ཁོང་ཚ་དྲི་ཆེ་འཁྲུ་བ་སེར།།སྒྲེག་སྐྱུག་སྐོམ་དད་ཆེ་ཞིང་རིམས་ཀྱིས་འདེབས།།བད་ཀན་ལྡན་པ་མཆིལ་མ་འབྱར་བག་མང་།།ལུས་ལྕི་སེམས་བྱིང་སྒྲེག་སྐྱུག་ཟས་མི་ཞིམ།།དུས་